ΑΠΟΦΑΣΗ ΤΟΥ ΣΥΜΒΟΥΛΙΟΥ της 19ης Οκτωβρίου 1992 για τη χορήγηση μεσοπρόθεσμης συμπληρωματικής χρηματοδοτικής ενίσχυσης στη Βουλγαρία (92/511/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1), η οποία υποβλήθηκε μετά από διαβούλευση με τη Νομισματική Επιτροπή,

τη γνώμη του Ευρωπαϊκού Κοινοβουλίου (2),

Εκτιμώντας:

ότι η Βουλγαρία επιχειρεί θεμελιώδεις πολιτικές και οικονομικές μεταρρυθμίσεις και έχει αποφασίσει να υιοθετήσει σύστημα οικονομίας της αγοράς-

ότι οι μεταρρυθμίσεις αυτές ευρίσκονται ήδη σε εφαρμογή με τη χρηματοδοτική στήριξη της Κοινότητας και ότι η διαδικασία αυτή πρέπει να εδραιωθεί και να επεκταθεί-

ότι η χρηματοδοτική στήριξη των μεταρρυθμίσεων από την Κοινότητα θα ενισχύσει την αμοιβαία εμπιστοσύνη και θα φέρει τη Βουλγαρία πλησιέστερα προς την Κοινότητα-

ότι η Βουλγαρία και η Κοινότητα έχουν αρχίσει διαπραγματεύσεις για τη σύναψη ευρωπαϊκής συμφωνίας σύνδεσης-

ότι με την απόφαση 91/311/ΕΟΚ (3), το Συμβούλιο χορηγεί στη Βουλγαρία μεσοπρόθεσμη συμπληρωματική συνδρομή ύψους 290 εκατομμυρίων Ecu κατ' ανώτατο όριο, προκειμένου να εξασφαλίσει τη βιωσιμότητα του ισοζυγίου πληρωμών της χώρας αυτής-

ότι, εντούτοις, παρά την αποφασιστική εφαρμογή από την κυβέρνηση της Βουλγαρίας μέτρων εφαρμογής και διαρθρωτικών μεταρρυθμίσεων, η διαδικασία σταθεροποίησης της βουλγαρικής οικονομίας δεν έχει ακόμα ολοκληρωθεί και ότι για την υποστήριξη του ισοζυγίουη πληρωμών και την ενίσχυση των αποθεμάτων απαιτείται επίσημη συμπληρωματική ενίσχυση-

ότι οι βουλγαρικές αρχές ζήτησαν την παροχή χρηματοδοτικής ενίσχυσης από το Διεθνές Νομισματικό Ταμείο (ΔΝΤ), την ομάδα των 24 βιομηχανικών χωρών και την Κοινότητα και ότι, ακόμα και μετά την καταβολή της ενίσχυσης που ενδεχομένως να χορηγήσει το ΔΝΤ και η Παγκόσμια Τράπεζα και τη μεταφορά της χρηματοδοτικής βοήθειας που παρείχε η ομάδα των 24 για το 1991, εναπομένουν να καλυφθούν για το 1992 χρηματοδοτικές ανάγκες ύψους 240 εκατομμυρίων δολλαρίων ΗΠΑ, προκειμένου να συνεχιστεί η επανασύσταση των αποθεμάτων της Βουλγαρίας και να αποφευχθεί οξεία συμπίεση των εισαγωγών της που θα εξέθετε σε σοβαρό κίνδυνο την επίτευξη των στόχων των μεταρρυθμιστικών προσπαθειών της κυβέρνησης-

ότι η επιτυχία της διαδικασίας μεταρρυθμίσεων στη Βουλγαρία θα εξαρτηθεί σε ιδιαίτερα σημαντικό βαθμό από την επίλυση του σοβαρού προβλήματος που αντιμετωπίζει η χώρα αυτή όσον αφορά το χρέος της και ότι η χορήγηση από την Κοινότητα χρηματοδοτικής ενίσχυσης πρέπει να εξαρτηθεί από την επίτευξη καθοριστικής προόδου όσον αφορά την οριστικοποίηση συνολικής συμφωνίας μεταξύ της Βουλγαρίας και των πιστωτριών εμπορικών τραπεζών για τη μεσοπρόθεσμη αναδιάταξη του χρέους της χώρας αυτής-

ότι η Επιτροπή, υπό την ιδιότητά της του συντονιστή της ενίσχυσης που παρέχει η ομάδα των 24, κάλεσε τις χώρες αυτές να παράσχουν μεσοπρόθεσμη χρηματοδοτική ενίσχυση στη Βουλγαρία-

ότι η χορήγηση από την Κοινότητα μεσοπρόθεσμου δανείου στη Βουλγαρία αποτελεί το κατάλληλο μέσο για τη στήριξη του ισοζυγίου πληρωμών και για την ενίσχυση των αποθεμάτων της-

ότι το θέμα των κινδύνων που συνδέονται με τις εγγυήσεις οι οποίες χορηγούνται από το γενικό προϋπολογισμό των Ευρωπαϊκών Κοινοτήτων θα εξεταστεί στα πλαίσια της ανανέωσης, το 1992, της διοργανικής συμφωνίας για τη δημοσιονομική πειθαρχία και τη βελτίωση της δημοσιονομικής διαδικασίας-

ότι το δάνειο της Κοινότητας πρέπει να το διαχειρίζεται η Επιτροπή-

ότι, για τη θέσπιση της παρούσας απόφασης, η συνθήκη δεν προβλέπει άλλες εξουσίες εκτός από εκείνες που ορίζονται στο άρθρο 235,

ΑΠΟΦΑΣΙΖΕΙ:

Άρθρο 1

1. Η Κοινότητα χορηγεί στη Βουλγαρία μεσοπρόθεσμο δάνειο ύψους 110 εκατομμυρίων Ecu κατ' ανώτατο όριο σε κεφάλαιο, ανώτατης διάρκειας επτά ετών, για να βοηθήσει τη στήριξη του ισοζυγίου πληρωμών της και την ενίσχυση των αποθεμάτων της.

2. Για το σκοπό αυτό, η Επιτροπή εξουσιοδοτείται να δανειστεί, εξ ονόματος της Κοινότητας, τους αναγκαίους πόρους οι οποίοι θα διατεθούν στη Βουλγαρία υπό μορφή δανείου.

3. Η Επιτροπή διαχειρίζεται το δάνειο αυτό, σε στενή συνεννόηση με τη Νομισματική Επιτροπή και κατά τρόπο που να συμβιβάζεται με τις συμφωνίες που συνάπτονται μεταξύ του ΔΝΤ και της Βουλγαρίας.

Άρθρο 2

1. Η Επιτροπή εξουσιοδοτείται να διαπραγματευτεί με τις βουλγαρικές αρχές, μετά από διαβούλευση με τη Νομισματική Επιτροπή, τους όρους οικονομικής πολιτικής που θα συνοδεύσουν το δάνειο. Οι όροι αυτοί πρέπει να συμβιβάζονται με τις συμφωνίες που αναφέρονται στο άρθρο 1 παράγραφος 3 και με τις συμφωνίες που συνάπτονται από την ομάδα των 24.

2. Η Επιτροπή, σε συνεργασία με τη Νομισματική Επιτροπή και σε πλήρη συντονισμό με την ομάδα των 24 και το ΔΝΤ, εξετάζει περιοδικά εάν η οικονομική πολιτική της Βουλγαρίας συμφωνεί με τους στόχους του δανείου και εάν πληρούνται οι όροι του.

Άρθρο 3

1. Το δάνειο διατίθεται στη Βουλγαρία σε δύο δόσεις. Η πρώτη δόση θα καταβληθεί μόλις:

- οι βουλγαρικές αρχές λάβουν τα απαραίτητα μέτρα για την εκταμίευση των πιστώσεων που έχουν διατεθεί από τα μη κοινοτικά μέλη της ομάδας των 24 στα πλαίσια του σχεδίου στήριξης του ισοζυγίου πληρωμών της Βουλγαρίας και των πιστωτριών εμπορικών τραπεζών σχετικά με τις γενικές κατευθύνσεις ενός μελλοντικού σχεδίου αναδιάταξης του χρέους της χώρας αυτής.

2. Με την επιφύλαξη ικανοποιητικής έκβασης όσον αφορά την εξέταση της συμπλήρωσης των όρων οικονομικών πολιτικής που αναφέρονται στο άρθρο 2, η δεύτερη δόση πρέπει να εκταμιευθεί εφόσον σημειωθεί καθοριστική πρόοδος όσον αφορά την οριστικοποίηση συνολικής συμφωνίας μεταξύ της Βουλγαρίας και των πιστωτριών εμπορικών τραπεζών για τη μεσοπρόθεσμη αναδιάταξη του χρέους της χώρας αυτής Η καταβολή αυτή δεν μπορεί να λάβει χώρα πριν από το δεύτερο τρίμηνο του 1993.

3. Τα κεφάλαια καταβάλλονται στην Εθνική Τράπεζα της Βουλγαρίας.

Άρθρο 4

1. Οι δανειοληπτικές και δανειοδοτικές πράξεις που αναφέρονται στο άρθρο 1 διενεργούνται βάσει της ίδιας τοκοφόρου ημερομηνίας και δεν συνεπάγονται για την Κοινότητα καμία αλλαγή στις προθεσμίες λήξης τους, ούτε στην ανάληψη οιουδήποτε συναλλαγματικού κινδύνου ή κινδύνου επιτοκίου, ούτε στην ανάληψη οιουδήποτε άλλου εμπορικού κινδύνου.

2. Εάν η Βουλγαρία το επιθυμεί, η Επιτροπή λαμβάνει τα αναγκαία μέτρα προκειμένου να συμπεριληφθεί στους όρους του δανείου ρήτρα πρόωρης εξόφλησης και να διασφαλιστεί η εκτέλεσή της.

3. Κατόπιν αιτήματος της Βουλγαρίας, και εφόσον οι περιστάσεις επιτρέπουν τη μείωση του επιτοκίου των δανείων, η Επιτροπή μπορεί να προβεί στην αναχρηματοδότηση όλων ή μέρους των αρχικών δανείων ή στην αναδιάταξη των αντίστοιχων χρηματοδοτικών όρων τους. Οι πράξεις αναχρηματοδότησης ή αναδιάταξης διενεργούνται σύμφωνα με τους όρους που προβλέπονται στην παράγραφο 1 και δεν έχουν ως αποτέλεσμα την παράταση της μέσης διάρκειας των δανείων που αποτελούν το αντικείμενο των ενλόγω πράξεων ή την αύξηση του ποσού, υπολογιζόμενου βάσει των τρεχουσών συναλλαγματικών ισοτιμιών, του οφειλόμενου κατά την ημερομηνία των πράξεων αυτών κεφαλαίου.

4. Όλα τα έξοδα που συνεπάγεται για την Κοινότητα η σύναψη και η εκτέλεση των πράξεων που προβλέπονται από την παρούσα απόφαση επιβαρύνουν τη Βουλγαρία.

5. Η Νομισματική Επιτροπή ενημερώνεται για την πορεία των πράξεων που αναφέρονται στις παραγράφους 2 και 3 τουλάχιστον μία φορά το χρόνο.

Άρθρο 5

Τουλάχιστον μία φορά το χρόνο, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση στην οποία περιέχεται αξιολόγηση όσον αφορά την εφρμογή της παρούσας απόφασης. Λουξεμβούργο, 19 Οκτωβρίου 1992. Για το Συμβούλιο

Ο Πρόεδρος

J. COPE

(1) ΕΕ αριθ. C 164 της 1. 7. 1992, σ. 32. (2) Γνώμη που διατυπώθηκε στις 18 Σεπτεμβρίου 1992 (δεν έχει ακόμα δημοσιευθεί στην Επίσημη Εφημερίδα). (3) ΕΕ αριθ. L 174 της 3. 7. 1991, σ. 36.